
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2012

	Nr.
	27/166


R A P O R T

asupra proiectului de Lege pentru modificarea şi completarea Legii nr.193/2006 privind acordarea tichetelor cadou şi a tichetelor de creşă

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.PLx 209 din 29 mai 2012, cu dezbaterea pe fond în procedură obişnuită, a proiectului de Lege pentru modificarea şi completarea Legii nr.193/2006 privind acordarea tichetelor cadou şi a tichetelor de creşă.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1414/29.12.2011)

· avizul negativ al Comisiei pentru buget, finanţe şi bănci (nr.166/31.07.2012)

· avizul negativ al Comisiei juridice, de disciplină şi imunităţi (nr.433/13.06.2012)

· punctul de vedere negativ al Guvernului (nr.4841/DRP/10.07.2012).

Proiectul de lege are ca obiect de reglementare introducerea unei noi categorii de tichete, respectiv cele pentru carte, a căror valoare este de 500 de lei pentru un salariat, în decursul unui an fiscal. De asemenea, se propune acordarea de facilităţi fiscale pentru angajatori şi angajaţi în sensul că sumele corespunzătoare tichetelor pentru carte acordate de către angajator sunt deductibile la calculul impozitului pe profit, respectiv la impozitul pe venit, în limita a 500 lei pentru fiecare angajat pe un an calendaristic, iar pentru salariat sunt scutite de la plata impozitului pe venituri şi a impozitelor sociale aferente.
Comisia propune Plenului Camerei Deputaţilor respingerea proiectului de lege întrucât aplicarea prevederilor prezentului proiect de lege, respectiv acordarea tichetelor de carte pentru personalul din sectorul bugetar, generează influenţe financiare suplimentare asupra cheltuielilor bugetului general consolidat de cca. 603.3 mil. lei anual.
Iniţiatorii nu au precizat sursele financiare necesare aplicării măsurilor propuse, încălcându-se astfel dispoziţiile art.138 alin.(5) din Constituţia României şi cele ale art.15 alin.(1) din Legea nr.500/2002 privind finanţele publice.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei din data de 26 septembrie 2012 au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi.
Proiectul de lege a fost adoptat de Senat în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly









Întocmit,

Consultant parlamentar Ana Camelia Revenco

